Diari Oficial de la Generalitat Valenciana


Sumari del DOGV 3345, del 06-10-1998 (1998/8160)

ORDRE d'11 de setembre de 1998, de la Conselleria de Medi Ambient, per la qual es regula la recol·lecció de la tòfona al territori de la Comunitat Valenciana.
--------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1998/09/11/(1)/dof/vci/html**

### Dades del document

Número de DOGV
:   3345

Data del DOGV
:   06-10-1998

Secció del DOGV
:   I. DISPOSICIONS GENERALS

Número del document
:   1998/8160


Data del document
:   11-09-1998

Organisme emissor
:   Conselleria de Medi Ambient

Tipus de document
:   Ordre

Anàlisi jurídica

ORDRE d'11 de setembre de 1998, de la Conselleria de Medi Ambient, per la qual es regula la recol·lecció de la tòfona al territori de la Comunitat Valenciana. [1998/M8160]
  
La Llei 3/1993, Forestal de la Comunitat Valenciana, en el seu capítol IV del títol II, dedicat als aprofitaments, article 30, estableix que la Conselleria de Medi Ambient fomentarà i desenvoluparà l'aprofitament dels terrenys forestals, ordenant-los en la seua condició de recursos naturals renovables. Dins del mateix article s'especifica que, entre d'altres, són aprofitaments forestals les tòfones.
  
L'Ordre de 16 de setembre de 1996, de la Conselleria d'Agricultura i Medi Ambient (actualment, Conselleria de Medi Ambient) per la qual es regula la recol·lecció de bolets i altres fongs al territori de la Comunitat Valenciana, estableix en el seu article número 2 que la recol·lecció de tòfones (Tuber nigrum Bull.= Tuber melanosporum Vitt.) estarà sotmesa a regulació específica.
  
Per això, i fent ús de les facultats que tinc atribuïdes,
  
ORDENE
  
Article 1
  
L'objecte d'aquesta ordre és la regulació, a l'àmbit territorial de la Comunitat Autònoma Valenciana, de la recol·lecció de la tòfona del gènere Tuber pertanyent a les següents espècies:
  
a) Tòfona negra: Tuber nigrum Bull.= T. melanosporum Vitt.
  
b) Tòfona d'hivern: Tuber brumale Vitt.
  
c) Tòfona d'estiu: Tuber aestivum Vitt.
  
d) Tòfona mesentèrica: Tuber mesentericum
  
Article 2
  
A l'efecte del que disposa aquesta ordre, s'entendrà per:
  
1. Tòfona comercial: cos fructífer dels fongs ascomicets del gènere Tuber pertanyent a les espècies incloses en l'article 1.
  
2. Tòfona immadura: tòfona que no ha assolit el desenvolupament, olor, color i grau de maduresa òptims.
  
3. Tòfona fresca: tòfona recollida recentment, en el seu adequat estat de maduresa i que no ha patit cap procés de cocció o esterilització.
  
4. Tofoner: recol·lector de tòfones.
  
5. Matxet tofoner: eina per a traure les tòfones. Les seues dimensions màximes són:
  
- 35 cm de llarg, inclós el mànec, per 12 cm d'ample. La fulla ha d'acabar en punta.
  
6. Cremat: zona activa dels arbres tofoners amb escassa vegetació.
  
7. Pou: clot que s'obri en la zona del cremat amb el matxet tofoner per a extraure'n la tòfona.
  
Article 3
  
1. La recol·lecció de les tòfones comercials se realitzará segons el que estableix la Llei 3/1993, de 9 de desembre, Forestal de la Comunitat Valenciana i la present ordre.
  
2. La recol·lecció de les tòfones comercials no podrà realitzar-se sense l'autorització prèvia del propietari del terreny.
  
Article 4
  
Queda prohibit:
  
a) La recol·lecció de tòfones immadures en qualsevol època.
  
b) La circulació i venda de tòfones immadures en qualsevol època.
  
c) Portar o usar, en la localització i extracció de les tòfones comercials, qualsevol eina apta per a l'alçament indiscriminat del sòl, com ara falces, rastells, eixartells, aixades i altres eines semblants, en concret, les eines amb angle.
  
d) La recol·lecció durant la nit, des de la posta del sol (ocàs) fins a l'alba (eixida).
  
e) La comercialització de tòfones fresques d'espècies del gènere Tuber diferents a les indicades, en especial de les d'origen distint de l'europeu.
  
Article 5
  
S'admet com a únic sistema vàlid, la recerca amb gossos degudament ensinistrats i l'extracció amb l'ajuda del matxet tofoner.
  
Article 6
  
Després de la recol·lecció, el terreny haurà de quedar en les condicions originals i es reompliran els pous realitzats amb la mateixa terra extreta.
  
Article 7
  
1. La recol·lecció ordinària de la tòfona negra, la tòfona d'hivern i la tòfona mesentèrica podrà realitzar-se exclusivament del 15 de novembre al 28 de febrer. Mitjançant resolució del director general per al Desenvolupament Sostenible es podrà avançar 15 dies la temporada de recol·lecció, així com el seu tancament en el mateix termini.
  
2. La recol·lecció de la tòfona d'estiu podrà realitzar-se exclusivament del 15 de maig al 30 de setembre.
  
Article 8
  
1. La recol·lecció amb fins científics de les tòfones comercials s'haurà de realitzar d'acord amb el que disposa aquesta ordre i no és aplicable en aquest supòsit la prohibició recollida en l'article 3.a) d'aquesta ordre, sempre que quede acreditada la finalitat de la recol·lecció.
  
2. Aquesta ordre no serà aplicable a la recol·lecció de hipogeus amb fins científics distints dels assenyalats com a comercials, que es regiran per l'Ordre de 16 de setembre de 1996 que regula la recol·lecció de bolets i altres fongs al territori de la Comunitat Valenciana.
  
Article 9
  
No és obligatori, en el cas de les tòfones comercials, la senyalització disposada en l'article 11 de l'Ordre de 16 de setembre de 1996 de la Conselleria d'Agricultura i Medi Ambient (actualment, de Medi Ambient). El propietari dels terrenys de tòfona podrà senyalitzar-la conforme a la dita ordre o al costum, si ho considera oportú.
  
Article 10
  
La recollida de les tòfones comercials als espais naturals protegits es regularà per aquesta ordre i l'Ordre de 16 de setembre de 1996, de la Conselleria d'Agricultura i Medi Ambient (actualment, de Medi Ambient), tret que la normativa específica d'aquells hi determine mesures de major protecció.
  
Article 11
  
Les infraccions al que disposa aquesta ordre se sancionaran d'acord amb el que estableix en la Llei 3/1993, Forestal de la Comunitat Valenciana.
  
DISPOSICIÓ FINAL
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 11 de setembre de 1998
  
El conseller de Medi Ambient,
  
JOSÉ MANUEL CASTELLÁ ALMIÑANA


Còpia Permalink ELI